4. การประกอบธุรกิจของแต่ละสายผลิตภัณฑ์

ผลิตภัณฑ์ที่กลุ่มบริษัทเป็นผู้ผลิต ได้แก่

  • ยางมะตอย หรือ แอสฟัลต์ซีเมนต์ (Asphalt Cement) มีสัดส่วนมากกว่าร้อยละ 80
  ของยอดการขายในปี 2553 กลุ่มบริษัทกลั่นยางมะตอยจากน้ำมันดิบหนัก
  ซึ่งส่วนใหญ่นำมาจากประเทศแถบอเมริกาใต้และบริษัทสั่งซื้อยางมะตอยจากทั้งในและต่างประเทศ

  • ยางมะตอยน้ำ หรือ แอสฟัลต์อิมัลชัน (Asphalt Emulsion) เป็นการนำยางมะตอยน้ำ
  และสารเคมีมาผสมเป็นเนื้อเดียวกัน

  • ยางมะตอยชนิดคัตแบค (Cutback Asphalt)
  เป็นการนำยางมะตอยมาผสมกับสารละลายปิโตรเคมี (Petroleum Solvents)
  ให้เป็นเนื้อเดียวกัน ซึ่งจะเหมาะกับงานไพร์มโคท (Prime Coat)
  ปัจจุบันยางมะตอยชนิดนี้ไม่เป็นที่นิยมใช้เพราะต้นทุนสูงและไม่เป็นมิตรกับสภาพแวดล้อม

  • ยางมะตอยชนิดโพลิเมอร์โมดิฟายด์แอสฟัลต์ (Polymer Modified Asphalt Cement)
  เป็นยางมะตอยเกรดพิเศษซึ่งได้จากการผสมของสารประกอบ Polymer กับ
  ยางมะตอยให้เป็นเนื้อเดียวกัน ซึ่งจะทำให้มีคุณสมบัติที่ยืดหยุ่นมากกว่ายางมะตอยทั่วไป
  ด้วยคุณสมบัติที่ยืดหยุ่นดังกล่าวทำให้เมื่อนำมาใช้ทำผิวถนน ทำผิวทางวิ่งขึ้นลงสนามบินแล้ว
  ทำให้ถนนมีอายุการใช้งานที่ยาวนานกว่าเมื่อเปรียบเทียบกับการใช้ยางมะตอยธรรมดา

  • ยางมะตอยชนิดผสมสำเร็จ (Premix)
  เป็นผลิตภัณฑ์สำเร็จรูปผสมเสร็จบรรจุถุงขายและสามารถนำไปใช้งานได้ทันที
  ผลิตภัณฑ์นี้เป็นส่วนผสมระหว่างหินที่ผ่านการคัดขนาดกับแอสฟัลต์อิมัลชัน
  และสารตัวเติมที่มีคุณสมบัติพิเศษช่วยในการยึดเกาะ
  จึงทำให้เหมาะสำหรับนำไปใช้งานในการซ่อมแซมหลุม และถนนเล็ก ๆ

  • Tipco Joint Sealer และ Tipco Joint Primer
  เป็นยางมะตอยผสมมวลสารที่มีคุณสมบัติคงทนต่อสภาวะอากาศร้อนจัดและเย็นจัด
  มีความยืดหยุ่นตัวสูง สามารถเกาะติดรอยต่อคอนกรีตได้อย่างเหนียวแน่น
  ใช้หยอดรอยต่อระหว่างช่วงถนนคอนกรีตเพื่อทำหน้าที่ประสาน (seal) รอยต่อคอนกรีต

  • น้ำมันก๊าด (Kerosene) Naphtha Atmospheric Gas Oil (AGO) และ Vacuum Gas
  Oil (VGO) ได้มาจากขั้นตอนการกลั่นจากโรงกลั่นยางมะตอยที่ประเทศมาเลเซีย บริษัท
  ไทยบิทูเมน จำกัด เป็นผู้ขายให้ลูกค้าในภูมิภาคนี้

ผลิตภัณฑ์ที่กลุ่มบริษัทเป็นผู้จัดจำหน่าย

1.  ยางมะตอยแอสฟัลต์ซีเมนต์ บริษัทสั่งซื้อจากทั้งในและต่างประเทศ

2.  น้ำมันดีเซลหมุนเร็ว และน้ำมันเตา บริษัทสั่งซื้อจากโรงกลั่นน้ำมันและผู้ค้าน้ำมัน

  ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

(1) บัตรส่งเสริมการลงทุน

บริษัทและบริษัทย่อยได้รับการส่งเสริมการลงทุนจาก สำนักงานคณะกรรมการส่งเสริมการลงทุน
โดยได้รับการส่งเสริมการลงทุนในกิจการผลิตยางมะตอย ประเภท 6.21 การผลิตยางมะตอย
ซึ่งสาระสำคัญเกี่ยวกับสิทธิประโยชน์และเงื่อนไขของบัตรส่งเสริมการลงทุน มีรายละเอียดดังนี้

โรงงานที่ได้รับบัตรส่งเสริมการลงทุน

1.  โรงงานนครราชสีมา ได้รับบัตรส่งเสริมการลงทุนเลขที่ 1066/2543 กำลังการผลิต AE
    120,000 ตัน

2.  โรงงานพิษณุโลก ได้รับบัตรส่งเสริมการลงทุนเลขที่ 1313/2540 กำลังการผลิต AE
    250,000 ตัน Cutback 20,000 ตัน PMA 100,000 ตัน

3.  โรงงานสุราษฎร์ธานี ได้รับบัตรส่งเสริมการลงทุนเลขที่ 1272/อ./2541 กำลังการผลิต AE
    200,000 ตัน Cutback 20,000 ตัน AC 60/70 700,000 ตัน PMA 100,000 ตัน

สิทธิประโยชน์และเงื่อนไขที่สำคัญที่บริษัทได้รับตามบัตรส่งเสริมการลงทุน

1.  การยกเว้นภาษีเงินได้นิติบุคคลสำหรับกำไรสุทธิเป็นเวลา 8 ปี นับแต่วันที่ 13 สิงหาคม 2541

2.  การลดหย่อนภาษีเงินได้นิติบุคคลร้อยละ 50 ของอัตราปกติเป็นเวลา 5 ปี นับจากวันที่ 14
    สิงหาคม 2549

(2) สิทธิประโยชน์ทางภาษีสำหรับกิจการพาณิชย์นาวี

บริษัท บิทูเมน มารีน จำกัด ซึ่งเป็นบริษัทย่อย ได้รับสิทธิประโยชน์ทางด้านภาษีหัก ณ ที่จ่าย
ตามคำสั่งกรมสรรพากรที่ ป. 110/2545
เนื่องจากเป็นผู้ประกอบกิจการให้บริหารรับจัดการขนส่งสินค้าระหว่างประเทศโดยเรือเดินทะเลโดยหักภาษี
ณ ที่จ่ายสำหรับรายได้จากการให้เช่าเรือในอัตราร้อยละ 1 ของรายได้
นอกจากนั้นบริษัทย่อยดังกล่าวยังได้รับการยกเว้นภาษีเงินได้สำหรับรายได้จาการขนส่งสินค้าทางทะเลระหว่างประเทศตามประกาศอธิบดี
กรมสรรพากรเกี่ยวกับภาษีเงินได้ ฉบับที่ 72

นอกจากสิทธิประโยชน์ต่าง ๆ ข้างต้นที่บริษัทได้รับแล้ว บริษัทยังได้รับใบรับรองระบบงานต่าง ๆ
เกี่ยวกับ ผลกระทบต่อสิ่งแวดล้อม คุณภาพผลิตภัณฑ์

ข้อจำกัดในการประกอบธุรกิจ

เนื่องจากกลุ่มผลิตภัณฑ์ยางมะตอย ซึ่งเป็นผลิตภัณฑ์หลักของบริษัท
โดยส่วนใหญ่เป็นการจำหน่ายให้กลุ่มผู้รับเหมาซึ่งได้รับประมูลงานจากภาครัฐ
ดังนั้นผลิตภัณฑ์ของบริษัทจะต้องได้รับการรับรองมาตรฐานผลิตภัณฑ์ ดังนี้

1.  ผลิตภัณฑ์ของบริษัทต้องได้รับอนุญาตให้แสดงเครื่องหมายมาตรฐานผลิตภัณฑ์อุตสาหกรรม
    กระทรวงอุตสาหกรรม

2.  บริษัทต้องได้รับการรับรองระบบงานคุณภาพ มอก. 9001

วัตถุดิบและการจัดหาวัตถุดิบ

ยางมะตอยแอสฟัลต์ซีเมนต์
ซึ่งได้จากกระบวนการกลั่นน้ำมันดิบและกระบวนการกลั่นน้ำมันหล่อลื่นพื้นฐานบริษัทใช้ยางมะตอยแอสฟัลต์ซีเมนต์เป็นวัตถุดิบหลักในการผลิตยางมะตอยน้ำ
โพลิเมอร์โมดิฟายด์แอสฟัลต์ และยางมะตอยคัตแบค
ปัจจุบันบริษัทผลิตยางมะตอยแอสฟัลต์ซีเมนต์จากโรงกลั่นในประเทศมาเลเซียและสั่งซื้อจากแหล่งวัตถุดิบหลายๆ
แหล่งพร้อมๆ กันทั้งจากภายในประเทศและภายนอกประเทศ
ทั้งนี้เพื่อเป็นการลดภาระความเสี่ยงในด้านการพึ่งพิงแหล่งยางมะตอยจากแหล่งใดแหล่งหนึ่งเพียงแหล่งเดียว
ตลอดจนเพื่อการควบคุมต้นทุนวัตถุดิบในการผลิตของบริษัท

วัตถุดิบการผลิตอื่น

สารเคมีที่บริษัทใช้ในการผลิตยางมะตอยน้ำและโพลิเมอร์โมดิฟายด์แอสฟัลต์จะนำเข้าจากประเทศต่าง
ๆ ประมาณร้อยละ 18 โดยปัจจัยที่ใช้ในการพิจารณา คือ ราคาของสารเคมี
ส่วนที่เหลือประมาณร้อยละ 82 สั่งซื้อจากผู้ผลิตภายในประเทศโดยสารเคมีดังกล่าวแบ่งได้เป็น 2
ประเภท ได้แก่

  • Solvent เป็นสารเคมีที่ราคาจะแปรเปลี่ยนไปตามระดับราคาน้ำมัน
  สามารถสั่งซื้อจากผู้ผลิตภายในประเทศและไม่มีปัญหาเรื่องการขาดแคลนเนื่องจากเป็นวัตถุดิบที่หาซื้อได้ง่ายและมีผู้ผลิตหลายราย

  • Emulsifiers เป็นสารเคมีหลายประเภท สามารถสั่งซื้อทั้งจากผู้ผลิตต่างประเทศหลายราย
  โดยผ่านตัวแทนจำหน่ายหรือสั่งซื้อภายในประเทศ โดยระดับราคาที่ค่อนข้างคงที่

การดำเนินงาน:

ตลาดภายในประเทศ

ปริมาณความต้องการยางมะตอยของตลาดภายในประเทศขึ้นอยู่กับโครงการของภาครัฐเป็นสำคัญ
โดยในปี 2553 ประเทศไทยมีความต้องการผลิตภัณฑ์ที่ผลิตจากยางมะตอยเป็นจำนวนทั้งสิ้น
610,000 ตัน เพื่อใช้กับงานก่อสร้างและงานบำรุงถนน โดยแบ่งเป็นแอสฟัลต์ซีเมนต์ จำนวน
490,000 ตัน และอีก 120,000 ตัน เป็นแอสฟัลต์อิมัลชั่นและผลิตภัณฑ์อื่น ๆ อาทิ
โพลิเมอร์โมดิฟายด์แอสฟัลต์ ยางมะตอยชนิดคัตแบค ยางมะตอยชนิดผสมสำเร็จ Joint Sealer
และ Joint Primer เนื่องจากหลายพื้นที่ในประเทศประสบภัยน้ำท่วม ในไตรมาสสุดท้ายของปี
ภาครัฐจึงไม่สามารถดำเนินการก่อสร้างและซ่อมบำรุงถนนตามแผนที่ได้วางไว้
ทำให้ปริมาณความต้องการของยางมะตอยในประเทศต่ำกว่าปีที่ผ่านมา
ส่งผลให้เกิดการแข่งขันทางด้านราคาอย่างรุนแรง เพราะอุปทานมากกว่าอุปสงค์

ในฐานะผู้นำด้านการผลิตยางมะตอย ทิปโก้แอสฟัลท์
ประสบความสำเร็จเป็นอย่างสูงในการสร้างความเชื่อมั่นให้กับลูกค้าอันเนื่องจากมาตรฐานการทำงานที่สูง
การบริการลูกค้าที่ยอดเยี่ยม รวมถึงการจัดส่งสินค้าให้ลูกค้าได้อย่างรวดเร็วและตรงเวลา
อีกทั้งบริษัทยังมีจุดแข็งอีกด้านหนึ่งคือ
การเข้าถึงเทคโนโลยีอันล้ำสมัยของบริษัทพันธมิตรจากประเทศฝรั่งเศสซึ่งเป็นบริษัทชั้นนำของโลกในด้านวัสดุและการสร้างถนนสิ่งเหล่านี้ทำให้
ทิปโก้แอสฟัลท์ มั่นใจเป็นอย่างยิ่งในการรักษาตำแหน่งผู้นำทางตลาดสำหรับผลิตภัณฑ์ยางมะตอย

นวัตกรรมใหม่ ๆ ในการสร้างสรรค์ผลิตภัณฑ์ยางมะตอยระดับพรีเมี่ยมและบริการใหม่ ๆ
ได้สร้างมูลค่าเพิ่มและคุณประโยชน์ให้กับลูกค้าและผู้ที่ใช้ผลิตภัณฑ์ของบริษัทอย่างมากมาย
ความสำเร็จด้านการวิจัยและพัฒนาเป็นที่ประจักษ์ในวงกว้างดังเห็นได้จากการที่หน่วยงานราชการต่าง
ๆ
ได้ให้การยอมรับและเลือกใช้ผลิตภัณฑ์ของบริษัทในการก่อสร้างและซ่อมบำรุงถนนอย่างต่อเนื่องตลอดเวลาหลายปีที่ผ่านมา
นอกจากนี้ความสำเร็จดังกล่าวยังได้รับการตอกย้ำอีกครั้งในปี 2554 นี้
เมื่อบริษัทได้นำเทคนิคใหม่มาใช้ในงานทาง เช่น การปูพื้นถนนด้วยเทคนิค Warm Mixed Asphalt
ซึ่งเป็นการปูพื้นถนนแบบวิธีร้อนด้วยอุณหภูมิที่ลดลงกว่าการปูถนนด้วยวิธี Conventional Hot
Mixed ประมาณร้อยละ 30 นอกจากนี้
บริษัทได้ต่อยอดงานก่อสร้างและบูรณะทางด้วยเทคนิคที่ได้นำเสนอแล้วในปีก่อนสำหรับโครงการสำคัญ
ๆ ดังต่อไปนี้

  เทคนิค Micro Surfacing

-   ทางคู่ขนานลอยฟ้าบรมราชชนนี ทางยกระดับจากปิ่นเกล้า ถึง นครปฐม

-   ทางหลวงพิเศษหมายเลข 9 วงแหวนตะวันออก (บางปะอิน – บางพลี)

-   ทางพิเศษ บูรพาวิถี (บางนา – ชลบุรี)

-   ทางพิเศษ อุดรรัถยา (บางปะอิน – ปากเกร็ด)

-   ถนนวิภาวดีรังสิต จากสนามบินดอนเมือง ถึง ดินแดง

เทคนิค Porous Asphalt

-   ถนนทางเข้าอุโมงค์ บริเวณวงเวียนราชพฤกษ์

  เทคนิค Warm Mixed Asphalt

-   ทางหลวงหมายเลข 4225 กิ่งอำเภอท่าประดู่ สวนหมาก จังหวัดตรัง

เทคนิค Colored Asphalt

-   ทางหลวงชนบท กิ่งอำเภอสุขสำราญ จังหวัดระนอง

บริษัทมีโรงงานผลิตและคลังเก็บยางมะตอยที่ตั้งอยู่ในจุดยุทธศาสตร์สำคัญ เช่นที่จังหวัดนครราชสีมา
พิษณุโลก และสุราษฏร์ธานี
เพื่อความพร้อมในการให้บริการอย่างทั่วถึงและรองรับความต้องการของลูกค้าในทุกภูมิภาค
การมีโรงงานที่กระจายไปตามภูมิภาคเช่นนี้ทำให้บริษัทสามารถส่งสินค้าให้กับประเทศเพื่อนบ้านได้อย่างสะดวกรวดเร็วด้วยรถขนส่งยางมะตอยของบริษัทมากกว่า
300 คันอีกด้วย การจัดการด้านโลจิสติกส์ที่เป็นเลิศมีส่วนสำคัญที่ทำให้ทิปโก้แอสฟัลท์
คงความเป็นผู้นำไว้ได้ในตลาดในประเทศ นอกจากนี้
บริษัทยังเป็นเจ้าของเรือขนส่งสินค้าระหว่างประเทศขนาดใหญ่ 6 ลำ
ที่มีบทบาทสำคัญในการส่งออกสินค้าไปยังตลาดต่างประเทศ
ตลอดจนสำหรับการนำเข้ายางมะตอยสู่ประเทศไทยด้วย เช่นกัน

บริษัทมีทีมพนักงานขายที่มีประสบการณ์ มีความชำนาญ รับผิดชอบดูแลลูกค้ามากกว่า 550 ราย
ครอบคลุมทุกภูมิภาคทั่วประเทศ ซึ่งพร้อมเข้าไปให้บริการการขาย
และแนะนำสินค้าแก่ลูกค้าได้อย่างทั่วถึงทุกพื้นที่ นอกจากนี้บริษัทมีทีมเทคนิคบริการ
ที่มีความชำนาญทางด้านงานทาง คอยช่วยเหลือแก้ไขปัญหาให้ลูกค้า ณ จุดที่ลูกค้าทำงาน
เพื่อให้การทำงานของลูกค้าเป็นไปอย่างมีประสิทธิภาพ ไม่ติดขัด
คอยให้คำปรึกษาและแนะนำวิธีการทำงานให้ทีมงานของลูกค้าเข้าใจ
และสามารถปฏิบัติงานได้อย่างถูกต้อง บริษัทได้นำวิธีการบริหารลูกค้าสัมพันธ์ (Customer
Relationship Management)
มาใช้ศึกษาเพื่อให้ทราบถึงความต้องการของลูกค้าแต่ละกลุ่มได้อย่างถูกต้อง
และนำมาวางแผนการขายและโปรแกรมการให้บริการที่ตรงต่อความต้องการของลูกค้าแต่ละกลุ่มอย่างแท้จริง
ในการที่จะเสริมสร้างความสัมพันธ์ที่ดีกับลูกค้าเพื่อให้บรรลุผลสำเร็จตามที่ต้องการร่วมกัน

ตลาดต่างประเทศ

ปี 2554 ถือว่าเป็นอีกปีที่บริษัทมียอดขายยางมะตอยของตลาดต่างประเทศที่ดี
ถึงแม้ว่ายอดขายในช่วงครึ่งปีแรกจะลดลงเล็กน้อย
ซึ่งส่วนใหญ่มีสาเหตุมาจากการลดลงของปริมาณการผลิตของโรงกลั่นของบริษัทในประเทศมาเลเซียในครึ่งแรกของปี
อย่างไรก็ตามปริมาณยางมะตอยที่รับจากโรงกลั่นอื่นมีเพิ่มขึ้นถึงร้อยละ 20
ซึ่งมีบทบาทสำคัญในการส่งเสริมยอดขายในตลาดต่างประเทศ

การลดลงของปริมาณการผลิตของโรงกลั่นของบริษัทในประเทศมาเลเซียในช่วงครึ่งแรกของปี 2553
สืบเนื่องมาจากการที่บริษัทฯไม่สามารถจัดหาน้ำมันดิบในราคาที่เหมาะสมได้
บวกกับปริมาณความต้องการยางมะตอยในตลาดเอเชียตะวันออกเฉียงใต้ลดลง
จึงส่งผลให้ราคาน้ำมันดิบในตลาดสูงขึ้นอย่างรวดเร็ว

อุบัติเหตุครั้งใหญ่ที่เกิดขึ้นกับโรงกลั่นที่ใหญ่ที่สุดแห่งหนึ่งในประเทศสิงคโปร์
ซึ่งทำให้โรงกลั่นต้องปิดตัวลงไปนั้นได้ส่งผลให้เกิดความไม่แน่นอนต่อความเพียงพอของน้ำมันและยางมะตอยต่อประเทศในกลุ่มอาเซียนในปลายไตรมาสที่
3 ซึ่งทำให้กลุ่มลูกค้าของบริษัทฯมีความตื่นตัวจากเหตุการณ์ที่เกิดขึ้นอย่างไรก็ตาม
ความต้องการยางมะตอยของตลาดอินโดนีเซียและเวียดนามซึ่งเป็นตลาดหลักมีสูงขึ้น
ประกอบกับปริมาณยางมะตอยในตลาดที่มีน้อยกว่าความต้องการ
เนื่องจากการลดปริมาณการผลิตของประเทศไทยและสิงคโปร์ โรงกลั่นของบริษัทฯ
จึงสามารถผลิตยางมะตอยได้สูงเต็มกำลังการผลิต
ทำให้ยอดการขายของตลาดต่างประเทศกลับมาสู่ระดับเดียวกับปี 2553 ในช่วงเวลาเดียวกัน

ประเทศจีนยังคงเป็นตลาดหลักของการขายต่างประเทศ โดยมียอดขายคิดเป็นปริมาณร้อยละ 40
ของยอดขายต่างประเทศ ซึ่งถือว่าประสบความสำเร็จเมื่อเทียบกับความท้าทายต่างๆ อาทิเช่น
ปริมาณความต้องการนำเข้ายางมะตอยที่ลดลงเนื่องจากนโยบายทางการเงินที่เข้มงวดของประเทศจีนทำให้มีผลกระทบต่องบประมาณการก่อสร้างถนนภายในประเทศ
ยอดขายของกลุ่มบริษัทฯไปยังประเทศจีนในครึ่งปีแรกมีปริมาณสูง
ทำให้มีส่วนแบ่งตลาดยางมะตอยนำเข้ามากถึงร้อยละ 8

ยอดส่งออกไปยังประเทศอินโดนีเซีย ยังคงเป็นอันดับสองของยอดส่งออกของบริษัทฯ
อย่างไรก็ตามยอดขายปี 2554 ลดลงมากเมื่อเปรียบเทียบกับปี 2553
เนื่องมาจากปริมาณของยางมะตอยที่มีอย่างจำกัดในช่วงครึ่งแรกของปี
รวมถึงการชะลอการใช้จ่ายของภาครัฐและเอกชน โดยเฉพาะ 3 ไตรมาสแรก
ประกอบกับการเพิ่มกำลังการผลิตยางมะตอยของโรงกลั่นภายในประเทศอินโดนีเซียเอง
ทำให้ยอดนำเข้ายางมะตอยในประเทศอินโดนีเซียลดลงร้อยละ 30 จากยอดปีที่แล้ว

ยอดส่งออกไปยังประเทศเวียดนาม
เป็นอีกหนึ่งตัวอย่างที่แสดงให้เห็นถึงการลดลงของความต้องการยางมะตอยในตลาดร้อยละ 20
ส่งผลให้ยอดขายของกลุ่มบริษัทฯ ลดลงโดยปริยาย
บวกกับการขยายตลาดยางมะตอยจากประเทศจีนและไต้หวันซึ่งมีส่วนได้เปรียบทางด้านราคา

ยอดส่งออกไปยังประเทศออสเตรเลียและประเทศลาวในปี 2554 เพิ่มขึ้นเมื่อเทียบกับปี 2553
เช่นเดียวกับตลาดในประเทศจีน กลุ่มบริษัทฯ
ยังคงเป็นพันธมิตรหลักของบริษัทในเครือคอลาสประเทศออสเตรเลีย
ทำให้ยอดขายที่ส่งออกไปยังประเทศออสเตรเลียคิดเป็นอันดับ 4 ของบริษัทฯ
ยอดขายไปยังประเทศลาวเพิ่มขึ้นร้อยเปอร์เซ็นต์
เนื่องจากประเทศลาวมีนโยบายเร่งรัดทางด้านสาธารณูปโภคขั้นพื้นฐาน

ยอดส่งออกไปยังบริษัทลูกในประเทศกัมพูชา (Tipco Asphalt Cambodia)
ลดลงแต่ยังถือว่าอยู่ในเกณฑ์สูง
ทั้งนี้กลุ่มบริษัทฯได้เป็นบริษัทแรกในการส่งออกยางมะตอยไปยังประเทศแอฟริกาใต้
ควบคู่ไปกับการขยายตัวของตลาด โดยบริษัทในเครือคอลาส ประเทศแอฟริกาใต้เป็นผู้นำเข้า
ในด้านยอดส่งออกของตลาดต่างประเทศส่วนอื่นๆนั้นมาจากประเทศบังคลาเทศ, เกาะรียูเนี่ยน,
สาธารณรณะรัฐมอริเชียส, ฟิจิ และตาฮิติ

การจัดหาน้ำมันดิบ

ถึงแม้ราคาของน้ำมันดิบในช่วงครึ่งปีแรกของปี 2554
จะขึ้นไปสูงกลุ่มบริษัททิปโก้สามารถจัดหาน้ำมันดิบประมาณ 4.5 ล้านบาร์เรล ซึ่งในปี 2554
นี้นับเป็นความสำเร็จในการจัดหาน้ำมันดิบถึง 4 ชนิดจากประเทศในแถบอเมริกาใต้
และยังสามารถจัดหาน้ำมันดิบชนิดใหม่ที่สามารถนำมาผลิตที่โรงกลั่นได้ถึง3ชนิด
ทั้งนี้บริษัทฯยังหาช่องทางในการจัดซื้อนํ้ามันดิบจากคู่ค้ารายใหม่ๆ อย่างต่อเนื่อง

โรงกลั่นยางมะตอยในประเทศมาเลเซีย

ทิปโก้แอสฟัลท์ มีฐานโรงกลั่นยางมะตอยอยู่ที่เมือง Kemaman
ในประเทศมาเลเซียซึ่งดำเนินการโดยบริษัทย่อยชื่อ Kemaman Bitumen Company Sdn. Bhd.
โรงกลั่นแห่งนี้ตั้งอยู่บนพื้นที่ 26 เฮคเตอร์ ในเขตอุตสาหกรรม Telok Kalong
มีกำลังการกลั่นน้ำมันดิบ 25,000 บาร์เรลต่อวันหรือประมาณ 9 ล้านบาร์เรลต่อปี
เทียบเท่ากับปริมาณน้ำมันดิบ 1.4 ล้านตันต่อปี
กำลังการผลิตขนาดนี้สามารถผลิตยางมะตอยได้ถึงปีละ 1 ล้านตัน

ในปี 2554 โรงกลั่นได้เดินเครื่องกลั่นน้ำมันดิบปริมาณ 3.1 ล้านบารเรล หรือจำนวน 1 ใน 3
ของความสามารถในการผลิต ทั้งนี้เนื่องจากปริมาณน้ำมันดิบที่จะนำมากลั่นนั้นน้อยลงในช่วงครึ่งปีแรก
ปริมาณยางมะตอยที่กลั่นและขายได้นั้นมีจำนวน 273,495 ตัน โดยมูลค่าของยางมะตอย
และผลิตภัณฑ์ปิโตรเลียมที่ได้มีจำนวนประมาณ 10,113 ล้านบาท

ธุรกิจเรือ

การขนส่งยางมะตอยทางเรือเป็นอีกหนึ่งองค์ประกอบที่สำคัญที่ช่วยส่งเสริมธุรกิจหลักของกลุ่มและเป็นห่วงโซ่อุปทานของบริษัทฯ
บริษัท ทิปโก้แอสฟัลต์มีเรือบรรทุกยางมะตอยในขนาดต่าง ๆ กันจำนวน 6 ลำ
โดยมีระวางบรรทุกทั้งหมด 20,200 ตัน
บริษัทฯได้ปฏิบัติตามระบบจัดการคุณภาพอย่างเข้มงวดและมุ่งมั่นที่จะบรรลุ “ดัชนีวัดความสำเร็จ”
หรือ (KPI) ตามแนวทาง TMSA (Tanker Management Self Assessment)

เรือขนส่งยางมะตอยของบริษัทฯเป็นผู้นำทางการค้าในแถบเอเชียแปซิฟิกถึงมหาสมุทรอินเดีย
เรือทุกลำยังคงมีการใช้งานสูงอย่างต่อเนื่องในปี 2554
แม้ว่ายอดขายยางมะตอยจะน้อยลงเมื่อเทียบกับปี 2553 โดยการเช่าเรือได้ลดลงอย่างชัดเจน
อตราส่วนของส่วนของการใช้เรือในปัจจุบันของบริษัทฯต่อการเช่าเรืออยู่ที่ 3.5:1
เพื่อให้บรรลุวิสัยทัศน์ บริษัทฯได้วางแผนที่จะหาเรือใหม่ประมาณกลางปี 2555
ที่ปัจจุบันกำลังสร้างอยู่ในญี่ปุ่น ซึ่งจะทำให้มีระวางบรรทุกทั้งหมดประมาณ 27,000 ตัน
ซึ่งเรือลำนี้จะเป็นลำที่เจ็ดซึ่ง บริษัทฯคาดหวังว่าจะเพิ่มปริมาณการค้าแบบตัน-ไมล์ได้มากขึ้น

สายการผลิต

การดำเนินงานด้านการผลิตของบริษัทได้รับการตรวจสอบเพื่อทำการปรับปรุงมาตรฐานและเพิ่มประสิทธิภาพในการทำงานอย่างต่อเนื่อง
ในการที่จะบรรลุวัตถุประสงค์ดังกล่าว บริษัทได้นำโปรแกรม “กิจกรรมกลุ่มควบคุมคุณภาพ” หรือ
QCC ไปใช้จนครบทุกโรงงานในปี 2554
หลังจากที่ได้เริ่มใช้ที่โรงงานนครราชสีมาและระยองไปแล้วในปี 2553 สำหรับปี 2554
บริษัทฯได้กำหนดให้โรงงานนครราชสีมาและระยองถือเป็นส่วนหนึ่งของการประเมินผลการปฏิบัติงานของหัวหน้างานโดยจุดประสงค์คือการฝึกให้พนักงานระดับหัวหน้างานให้มีความเข้าใจกระบวนการแก้ไขปัญหาได้ดีขึ้น
และมีประสิทธิภาพมากขึ้น
ในขณะเดียวกันก็มีทัศนคติในการแก้ไขปัญหาอย่างมีประสิทธิภาพและปรับปรุงคุณภาพอยู่ตลอดเวลาและจะถ่ายทอดลงไปสู่ระดับปฏิบัติงานต่อไป
เพื่อให้แนวคิดนี้เป็นส่วนหนึ่งของการปฏิบัติงานของพนักงานทุกระดับของบริษัทตลอดเวลา

บริษัทฯมีความมุ่งมั่นในการดำเนินธุรกิจให้สอดคล้องกับมาตรการการลดคาร์บอน
ลดภาวะโลกร้อนโดยโรงงานพระประแดง
สมุทรปราการได้ผ่านหลักเกณฑ์การพิจารณาโครงการและได้รับการสนับสนุนจากกรมพัฒนาพลังงานทดแทนและอนุรักษ์พลังงาน
กระทรวงพลังงาน

บริษัทฯมีความยึดมั่นต่อนโยบายความรับผิดชอบต่อสังคมโดยมีหลักการในการรักษาสิ่งแวดล้อมและการเป็นผู้ประกอบการที่มีความรับผิดชอบต่อสังคมอย่างแท้จริง
หลังจากที่ได้รับการรับรอง CSR-DIW ครบทุกโรงงานแล้ว
ได้ตั้งเป้าหมายที่จะได้รับการรับรองมาตรฐาน ISO26000-2010 หรือ มอก.26000-2553
มาตรฐานแนวทางความรับผิดชอบต่อสังคม ทุกโรงงานภายในปี 2555 นี้

เพื่อให้สอดคล้องกับข้อกำหนดแท้งก์รถขนส่งวัตถุอันตรายของกรมโรงงานอุตสาหกรรม
กระทรวงอุตสาหกรรม (รถขนส่งยางมะตอยร้อน-แอสฟัลต์ซีเมนต์)
และเพื่อรองรับความต้องการสินค้าที่จะเพิ่มขึ้นในอนาคต
จึงได้สั่งสร้างแท้งก์ชนิดกึ่งพ่วงขนาดความจุแอสฟัลต์ซีเมนต์ร้อน 28 ตัน (จากปัจจุบันขนาดความจุ
20 ตัน) โดยเป็นการลดมลพิษจากการให้ความร้อนซ้ำและประหยัดพลังงานของลูกค้าได้อีกทางหนึ่ง

การพัฒนาระบบโลจิสติกส์ ได้ร่วมมือกับสมาคมส่งเสริมเทคโนโลยีไทย-ญี่ปุ่น (สสท.)
และสำนักโลจิสติกส์ กรมอุตสาหกรรมพื้นฐานและการเหมืองแร่ กระทรวงอุตสาหกรรม
ร่วมทำการศึกษาวิเคราะห์ระบบโลจิสติกส์และซัพพลายเชนของบริษัทฯ
และได้นำไปสู่การปรับปรุงประสิทธิภาพระบบ
โลจิสติกส์ลดต้นทุนการขนส่งวัตถุดิบยางมะตอยซึ่งเพิ่มความสามารถการแข่งขันและสามารถตอบสนองความต้องการของลูกค้าได้ดีขึ้นอีกทั้งได้ทำการติดตั้งระบบติดตามรถขนส่ง
(GPS Tracking) กับรถขนส่งของบริษัทครบทุกคัน ทำให้การควบคุม
ติดตามการใช้รถขนส่งตลอดเวลา (Real time)

การพัฒนาระบบการผลิตที่แม่นยำเที่ยงตรงขึ้น และลดข้อผิดพลาดจากผู้ปฏิบัติงาน
ได้ทำการติดตั้งระบบ PLC (Programmable Logic Control) และปรับปรุง software
ระบบควบคุมเครื่องผลิตและเครื่องบรรจุผลิตภัณฑ์ที่โรงงานนครราชสีมา
พิษณุโลกและระยองจากเดิมที่เริ่มจะล้าสมัยไปตามเวลา มาเป็น PLC และ software รุ่นใหม่
ทันสมัยในปัจจุบัน รวมถึงผู้บริหารสามารถ Remote Access ผ่าน web ได้จากทุกสถานที่
ตลอดเวลาที่ต้องการ

โรงงานผลิต คลังน้ำมัน และคลังยางมะตอย:

[]